**Panna Mária – Matka Ticha**

TICHO, PROSÍM, HOVORÍ TICHO

Ticho živí modlitbu a našu svätosť. Umožňuje nám počúvať Boha a žiť s Bohom. Na ceste k tichu nám môže pomôcť Panna Mária. Čas modlitby v nás obnoví milosti ticha a pokoja. Prosme našu Matku, aby vniesla do nášho života ticho. Hľadať radosť v tichu je vzácny dar.

Je tu aj náročnejšia forma ticha.

1. Byť ticho vtedy, keď pociťujeme hnev.

2. Byť ticho vtedy, keď by sme radi hovorili o chybách iných.

3. Byť ticho vtedy, keď nám oponujú a odporujú.

**Ikona Panny Márie, Matky Ticha**

Mária, ktorá si kladie ukazovák na ústa, vyzýva predovšetkým k tomu, aby sme iných neohovárali a aby sme každému prejavovali citlivosť a lásku. Ikonu zhotovila rehoľná sestra z najväčšieho benediktínskeho kláštora Mater Ecclesiae, ktorý sa nachádza na malom ostrove San Giulio na jazere Orta (Taliansko). Sestru o to požiadal kapucínsky kňaz brat Emiliano, ktorý sa venuje privádzaniu ľudí k duchovnému tichu. Ikona je umiestnená v kapucínskom kláštore v talianskom meste Penne. Jej kópia bola v roku 2015 darovaná pápežovi Františkovi. Ikona oslovila pápeža natoľko, že ju necháva zavesiť vedľa hlavného vchodu do Apoštolského paláca, ktorým prechádza každý, kto ho chce navštíviť. O rok neskôr pápež požehnáva pôvodnú ikonu Panny Márie, Matky ticha, a na zadnú stranu dáva napísať zlatým perom: „Neubližuj nikomu svojimi ústami“.

V tichu sa rodia pravdivé slová.

Duchovnosť ticha sa dá najlepšie zhrnúť s pomocou „jedného veľmi múdreho dievčaťa“, ktoré sa príznačne nazýva Sofia a ktoré povedalo svojej matke: „*Ak nás Panna Mária žiada, aby sme boli ticho, je to preto, že nám jej Syn chce niečo povedať.*“

**Nech nám Panna Mária Tichá pripomenie, kam skutočne patríme:**

**nechať sa prijať Bohom v modlitbe ako dieťa.**

**Októbrová pobožnosť DOMA – postup stretnutia**

*(Na stole zažneme sviečku, text číta pomaly vedúci skupinky.)*

Aj v dnešný deň sa chceme stretnúť s naším Pánom a s jeho Matkou Máriou, Matkou Ticha - začnime: **V mene Otca i Syna i Ducha Svätého. AMEN.**

Pane, táto zažatá svieca nech je znamením svetla, ktoré nám dávaš v našich rozhodnutiach a ťažkostiach. Ježišu, Ty si svetlom pre náš život.

Modlime sa za naše Slovensko a za misijné krajiny sveta, ktoré podporujeme prostredníctvom Pápežských misijných diel. Modlime sa za naše deti, vnukov a ich rodiny.

*Mária, daj nám porozumieť Slovu Tvojho Syna a prichádzať k Nemu s láskou pre spásu našej duše.*

*Chceme milovať ticho, aby sme sa vyhli ohováraniu, nenávisti a hriechu, a v mlčaní mohli svedčiť o našej viere.*

*Chceme Ti obetovať ticho, v ktorom žijeme, aby sme Ťa všetci mohli volať Matka a aby sme boli pravými bratmi a sestrami ako Tvoje deti.*

*Prosíme Ťa, prednes našu prosbu svojmu nebeskému Synovi v hodine našej smrti, aby sme vám vo večnosti mohli zaspievať na slávu.*

*Ó, Mária, Matka Ticha,
 daj, nech v mojom srdci ustavične znie táto modlitba:
"Nestrachuj sa, veď si moje dieťa a nebeský Otec ťa miluje."*

*Teraz sa pomodlime modlitbu svätého ruženca, prípadne jeden jeho desiatok.*

Na úmysel Svätého Otca: Otče náš, Zdravas Mária, Sláva Otcu.

Živ, Bože, Otca Svätého – námestníka Kristovho.

**Modlitby za 12 čností ticha**

Po jednotlivých prosbách zvolajme: Amen.

**1. Ticho**

Ó, Mária, Matka ticha, prosím ťa o dar vnútorného stíšenia sa, aby som mohol načúvať Božiemu hlasu v mojom vnútri. Amen.

**2. Počúvanie**

Ó, Mária, Matka, ktorá počúvaš, daj mi vieru počúvať a uskutočňovať slovo utrpenia a svetla tvojho Syna Ježiša. Amen.

**3. Pokora**

Ó, Mária, Matka pokory, je vo mne kúsok neba i zeme, daj mi milosť byť láskavým k mojim blížnym a pokorným pred Bohom. Amen.

**4. Radosť**

Ó, Mária, Matka radosti, daj, aby moja duša velebila zázraky Božej lásky. Amen.

**5. Pozornosť**

Ó, Mária, ktorá si bola pozorná voči Božiemu synovi, udeľ mi tú milosť, aby som bol aj ja pozorný voči Bohu a voči bratom a sestrám, ktorí ma obklopujú. Amen.

**6. Čakanie**

Ó, Mária, Matka čakania, nauč ma očakávať Boha s trpezlivosťou a vytrvalosťou, aby som plnil iba Božiu vôľu. Amen.

**7. Vyváženosť**

Ó, Mária, Matka vyváženosti, daj, aby som našiel správnu rovnováhu medzi mlčaním a hovorením, prácou a oddychom, modlitbou a apoštolátom. Amen.

**8. Poslušnosť**

Ó, Mária, Matka poslušnosti, ako nebeská Matka vlož do môjho srdca srdce svoje spolu s tichým a pokorným srdcom svojho Syna, ktorý sa zriekol seba samého, aby bol poslušný nebeskému Otcovi. Amen.

**9. Stálosť**

Ó, Mária, Matka stálosti, prosím o stálosť srdca a mysle, aby som každý deň niesol svoj kríž pozdĺž Kalvárie a na vrch Tábor.

**10. Čistota**

Ó, Mária, vždy Panna, daruj mi čisté srdce plné nežnosti a opravdivej lásky ku všetkým stvoreniam. Amen.

**11. Dôvera**

Ó, Mária, Matka dôvery, osloboď ma od strachu a smútku a nahraď ich pokojom, radosťou a nádejou, aby moja dôvera v Boha otvorila cestu pre Jeho zázraky. Amen.

**12. Milosrdenstvo**

Ó, Mária, Matka milosrdenstva, ukrývam svoj život pod tvoj plášť, urob ma nástrojom pokoja, odpustenia a milosrdenstva. Amen.

**Záverečná modlitba**

Opakujte po mne slová nasledujúcej modlitby:

Bože, žehnaj naše spoločenstvo,

aby náš život bol tebe na slávu, nám na radosť a svetu na osoh.

AMEN.

Nech nás žehná všemohúci Boh, Otec i Syn i Duch svätý. AMEN.